**Вінсент дзю Віньё** (англ.: Vincent du Vigneaud; 18 мая 1901, Чыкага, Ілінойс, ЗША — 11 снежня 1978, Уайт Плэйнс, Нью-Ёрк, ЗША) — амерыканскі біяхімік.

Маладыя гады, адукацыя
----------------------

Вінсент дзю Віньё нарадзіўся ў Чыкага. Па паходжанні ён быў французам, сынам Альфрэда дзю Віньё, вынаходніка і канструктара машын, і Марыі Тэрэзы дзю Віньё. Ён вучыўся ў сярэдняй школе Карла Шульца ў Чыкага, якую скончыў у 1918. Калі ён вучыўся ў першым класе школы, два яго сябра запрасілі Вінсента праводзіць хімічныя эксперыменты ў іх хатняй лабараторыі. Яны атрымлівалі хімічныя рэактывы ад аптэкара і праводзілі эксперыменты, звязаныя з атрыманнем серазмяшчальных выбуховых рэчываў. Гэта было яго першым знаёмствам з навукай. У той час ішла Першая Сусветная вайна, і на фермы патрабавалася моладзь. Выпускнікам сярэдняй школы была прапанаваная магчымасць вясной папрацаваць на фермах, і атрымаць дыпломы ў чэрвені. Юны Вінсент працаваў усю вясну і лета на ферме каля Каледоніі у штаце Ілінойс. Ён вельмі ганарыўся тым, што мог падаіць уручную дваццаць кароў. Вінсент вырашыў стаць фермерам, аднак яго старэйшая сястра Беатрыс дапамагла яму змяніць сваё рашэнне і прапанавала паступіць у Ілінойскі ўніверсітэт у Урбана-Шампейн для вывучэння хіміі. Ён рушыў услед яе парадзе і атрымаў дыплом хіміка-тэхнолага ў 1923. У маладога дзю Віньё не было грошай, а яму трэба было скончыць універсітэт і магістратуру. Ён перабіраў гародніну, збіраў яблыкі, працаваў у бібліятэцы, разліваў газаваную содавую ваду — вось няпоўны пералік яго заняткаў у той час. Аднак найбольш аплачванай працай для яго была праца метрдатэлем. Аднойчы, падчас працы афіцыянтам, Вінсент ўбачыў прыгожую рыжую дзяўчыну і сказаў аднаму са сваіх калегаў: «Гэта жанчына, на якой я збіраюся ажаніцца», і яны сапраўды пажаніліся. Маладую дзяўчыну звалі Зела Зон Форд. Яе спецыяльнасцю была англійская мова, але калі яны з Вінсентам пазнаёміліся бліжэй, то ён даведаўся, што яна бярэ ўрокі матэматыкі і хіміі. Хоць яна скончыла універсітэт са спецыяльнасцю англійская мова, яна ведала хімію дастаткова добра, так што пасля іх вяселля ў чэрвені 1924 года, яна змагла выкладаць хімію ў сярэдняй школе. Адным з прафесараў, якія аказалі значны ўплыў на маладога дзю Віньё, быў Карл Шып Марвел. Дзю Віньё быў узрушаны яго лекцыямі і даследчай праграмай і вырашыў пісаць магістарскую дысертацыю пад яго кіраўніцтвам. Будучы студэнтам, Вінсент дзю Віньё усё больш цікавіўся узаемадзеяннем арганічнай хіміі і біяхіміі. Ён слухаў паглыбленыя курсы біяхіміі Г. Б. Люіса і дыетолага В. С. Разе, чые працы па вывучэнні стрававання белых пацукоў пазней аказалі ўплыў на некаторыя даследаванні метабалізма самога дзю Віньё. Ён атрымаў ступень магістра ў 1924, пазней працаваў некаторы час з доктарам Вальтэрам Кары ў цэнтральным ваенным шпіталі ў Філадэльфіі. Вясной 1925 дзю Віньё атрымаў запрашэнне ад прафесара Джона Р. Мурліна паступіць у медыцынскую школу Рочэстэрскага універсітэта для працы над хіміяй інсуліну, і ён прыняў гэтую прапанову. У 1927 годзе дзю Віньё абараніў дысертацыю па тэме «сера ў інсуліне», атрымаўшы ступень доктара філасофіі. У апошні год свайго знаходжання ў Рочэстэры ён атрымаў прэмію Нацыянальнага навукова-даследчага савета, якая дазволіла яму пасля абароны дысертацыі працягнуць навучанне з Джонам Джэкабам Абелем, прафесарам фармакалогіі ў медыцынскай школе пры універсітэце Дж. Хопкінса. Тут, у супрацоўніцтве з Оскарам Вінтэрштайнерам і Гансам Енсэнам ён працягнуў вывучэнне інсуліну. Атрыманне другой прэміі дазволіла дзю Віньё выязджаць за мяжу. Ён пазнаёміўся з пептыдным сінтэзам у лабараторыі Макса Бергмана ў Інстытуце Таварыства кайзера Вільгельма (Дрэздэн, Германія), і прабыў некаторы час у прафесара Георга Барджэра ў Эдынбургскім універсітэце (Вялікабрытанія).

Навуковая і выкладчыцкая дзейнасць
----------------------------------

Маючы дастаткова абсталявання, каб пачаць незалежныя даследаванні, дзю Віньё ў 1929 годзе заняў пасаду на кафедры фізіялагічнай хіміі ў сваёй alma mater у Ілінойсе. Біяхімія стала яго абранай галіной, і ў яго з’явілася магчымасць мець уласных дыпломнікаў. У 1932 годзе ва ўзросце 31 года дзю Віньё стаў прафесарам і загадчыкам кафедры біяхіміі ў медыцынскай школе пры ўніверсітэце Дж. Вашынгтона ў Вашынгтоне. Яму было шкада пакідаць выдатную кафедру ў Урбане, дзе ён правёў тры шчаслівых года, і такіх вялікіх прафесароў, як Адамс, Марвел, Шрынер і Фусон — хімікаў-арганікаў, і прафесара Разе — біяхіміка, аднак магчымасць мець вялікую незалежнасць была вырашальнай. Вінсент дзю Віньё заставаўся ва ўніверсітэце Джорджа Вашынгтона да 1938 года, калі ён быў запрошаны ўзначаліць кафедру біяхіміі медыцынскага каледжа Карнельскага ўніверсітэта ў Нью-Ёрке, якую раней займаў Стэнлі Р. Бенедыкт. У 1967 годзе Вінсенту дзю Віньё быў прысвоены ганаровы статус і ён узначаліў кафедру хіміі Карнельскага ўніверсітэта ў Ітаке.

### Даследаванні інсуліну

Абель закрышталізаваў інсулін ў 1926 годзе, і затым Енсэн, Вінтэрштайнер і дзю Віньё вывучылі склад кіслотных гідралізатаў крышталічнага гармона. Нягледзячы на даволі прымітыўныя метады, даступныя ў той час, была выяўлена прысутнасць у гідралізаце цыстына і іншых разнастайных амінакіслотах. На гэтай падставе была зроблена выснова аб тым, што інсулін з’яўляецца бялком. Пазней дзю Віньё выказваўся па гэтай нагодзе: «Цяпер можа здацца дзіўным казаць аб працы, якая даказвае бялковую прыроду інсуліну, таму што ў цяперашні час тое, што гармон можа быць бялком, або тое, што бялок можа быць гармонам, з’яўляецца агульнавядомым фактам, аднак у той час (1928 год) гэты пункт гледжання быў прыняты неахвотна». На думку таго часу моцны ўплыў аказвалі канцэпцыі хімічнай прыроды ферментаў Р. Вільштэтэра, лічылася, што ферменты складаюцца з малой функцыянальнай часткі — каферменту і бялковага носьбіта.

### Даследаванні серазмяшчальных амінакіслот

Шмат з работ дзю Віньё па прамежкавым метабалізме тычыліся ўтварэння цыстэіна ў арганізме жывёл і метабалічных ўзаемаадносін паміж метыанінам, цыстэінам, гомацыстэінам, цыстатыанінам і халінам. Ён назваў рэакцыі, якія ляжаць у аснове працэсаў метабалізму транссульфурыраваннем і трансметыліраваннем. Было вядома, што ўключэнне ў рацыён пацукоў, якія знаходзяцца на бесцыстэінавай дыеце, метыаніна, падтрымлівала іх развіццё. Разе паказаў, што метыанін — незалежная амінакіслата ў рацыёне пацукоў. Карацей кажучы, арганізм пацукоў здольны сінтэзаваць цыстэін, але метыанін — няздольны. У 1931 годзе, апрацоўваючы метыанін канцэнтраванай сернай кіслатой, дзю Віньё выявіў новую серазмяшчальную кіслату. Гэта злучэнне было старэйшым сіметрычным гамолагам цыстына, і ён назваў яго гомацыстынам. Пазней ён выявіў, што адноўленая форма гэтай амінакіслаты — гомацыстэін — важнае метабалічнае злучэнне. Па назіраннях дзю Віньё, гомацыстэін таксама падтрымлівае рост пацукоў, якія знаходзяцца на дыеце з недахопам цыстына. Гэтыя назіранні паказвалі на метабалічнае ўзаемадзеянне метыаніна і гомацыстэіна, была прапанаваная гіпотэза, што дэметыліраванне метыаніна можа быць стадыяй біясінтэзу цыстэіна. Дзю Віньё сінтэзаваў L-цыстатыанін, у якім вугляродные ланцугі цыстэіна і гомацыстэіна злучаюцца адным атамам серы, і выявіў, што гэта злучэнне таксама падтрымлівала рост пацукоў на дыеце, беднай цыстэінам. Гэта назіранне сведчыла аб тым, што арганізм пацука быў здольны разрываць тыаэфірную сувязь з утварэннем цыстэіна. Далейшыя назіранні, заснаваныя на вывучэнні пячоначных зрэзаў *in vitro*, паказалі, што цыстатыанін не ператвараецца ў гомацыстэін. Даданне да пячоначным зрэзаў сумесі гомацыстэіна і серына прывяло да 60 % пераходу серы гомацыстэіна ў цыстэін, што служыла сур’ёзным доказам таго, што гомацыстэін з’яўляецца інтэрмедыятам утварэння цыстатыаніна. Дзю Віньё ўжыў новыя тэхналогіі ўвядзення радыеактыўных метак для вывучэння ператварэння метыаніна ў цыстэін. Ён сінтэзаваў рацэмічны метыанін, пазначаны па бэта і гама палажэнням ізатопам 13С і, які змяшчаў ізатоп 34S, і скарміў гэта злучэнне пацукам. Пацукоў пагалілі перад пачаткам эксперыменту, і абстрыглі поўсць па заканчэнні 38 дзён пасля пачатку эксперыменту. Цыстын, выдзелены з поўсці, утрымліваў 34S, але не утрымліваў 13С. Зыходзячы з вынікаў гэтага эксперыменту, была зроблена выснова, што толькі сера, але не вугляродны ланцуг метыаніна, выкарыстоўвалася ў працэсе біясінтэза цыстэіна. Таму была зроблена канчатковая выснова аб тым, што ў арганізме пацукі сінтэз цыстэіна з метыаніна ўключае стадыю дэметыліравання з утварэннем гомацыстэіна, які далей кандэнсуецца з серына з утварэннем цыстатыаніна. Апошні разразаецца з утварэннем цыстэіна і альфакетабутыратнай (2-оксабутанавай) кіслаты. Сутнасць складаецца ў тым, што ператварэнне метыаніна ў цыстэін уключае перанос серы метыаніна на серын. Гэты працэс дзякуючы дзю Віньё атрымаў назву транссульфурыравання. Вучоны зрабіў назіранне, што халін — злучэнне багатае метыльнымі групамі, можа выступаць у якасці донара апошніх у працэсе ператварэння гомацыстэіна ў метыанін. Гэта прывяло да з’яўлення канцэпцыі трансметыліравання і паняццю рухомых метыльных груп.

### Даследаванні біяціну

Поль Дзьёрдзь папрасіў дзю Віньё дапамагчы ўсталяваць хімічную прыроду біяціну печані, які назваў Дзьёрдзь вітамін H. У пацукоў, якія атрымлівалі рацыён, які змяшчае вялікую колькасць сырых яечных бялкоў у якасці крыніцы бялку, развіваўся цяжкі дэрматыт і нервовыя засмучэнні, і яны гінулі, калі ўмовы не змяняліся. Пэўныя прадукты харчавання, такія як печань і дрожджы, утрымліваюць рэчыва, здольнае прадухіліць і вылечыць гэтыя засмучэнні. Лекавы фактар Дзьёрдзь назваў вітамінам H (ад нямецкага слова haut, якое пазначае скуру). Біяцін, фактар росту дрожджаў, быў выдзелены з яечных жаўткоў Кеглам і Тэнісам. Дзю Віньё, Дзьёрдзь і супрацоўнікі змаглі вылечыць сіндром яечнага бялку (дэфіцыт вітаміна H) пры дапамозе чыстага біяціну Кегла, прадэманстраваўшы, што вітамін H і біяцін з’яўляюцца адным і тым жа злучэннем. Біяцін быў выдзелены з экстракта печані і малака ў Карнельлскіх лабараторыях, і была выяўлена яго хімічная структура. Структура, выяўленая дзю Віньё і супрацоўнікамі, была пацверджана хімічным сінтэзам ў лабараторыях Мерка. Біяцін, упершыню выяўлены як фактар росту дрожджаў, апынуўся важным вітамінам млекакормячых.

### Даследаванні пеніцыліну

Другая Сусветная вайна перапыніла працы лабараторыі, і дзю Віньё быў запрошаны ў ваенны камітэт медыцынскіх даследаванняў, каб далучыцца да навукоўцаў ЗША і Англіі для сумесных намаганняў па працы над хіміяй пеніцыліна. Карнельская лабараторыя ўнесла значны ўнёсак у вывучэнне хіміі пеніцыліну. Магчыма, найбольш важным вынікам з’яўляўся сінтэз мікраколькасцей антыбіётыка, і доказ яго ідэнтычнасці з прыродным злучэннем.

### Даследаванні гармонаў задняй долі гіпофізу

Працы дзю Віньё над гармонамі задняй долі гіпофіза аксітацынам і вазапрэсінам пачаліся ў 1932 годзе і працягнуліся да 1940 года, калі яны былі перапыненыя Другой сусветнай вайной, аднак у гэты час асноўнымі напрамкамі лабараторыі былі метабалічныя аспекты транссульфурыравання і трансметыліравання, і дзю Віньё лічыў працу над гармонамі задняй долі гіпофізу сваім хобі. Пэўныя вынікі былі дасягнуты ў метадах ачысткі гармонаў, пераважна з выкарыстаннем методык асаджэння і электрафарэза, але найбольш важнымі былі некаторыя папярэднія назіранні, якія дазволілі выказаць здагадку, што аксытацын і вазапрэсін з’яўляюцца вытворнымі цыстына. Падчас вайны сталі даступныя новыя методыкі, што моцна паўплывала на праект па вывучэнні гармонаў задняй долі гіпофізу. Непасрэдную важнасць ўяўляла методыка проціцёкавага размеркавання Крэйга, апублікаваная ў 1944 годзе, і методыка слупковай храматаграфіі з крухмалам Мура і Штайна для колькаснага падзелу сумесяў амінакіслот кіслотнага гідралізата бялку ў мікрамаштабах. Дзю Віньё вярнуўся да вывучэння гармонаў задняй долі гіпофізу ў 1947 годзе. Якасны склад аксітацыну быў усталяваны па аналізе кіслотнага гідралізата па методыцы Мура-Штайна. Цыклічная прырода гармона была даказаная акісленнем пероксамурашынай кіслатой і наступным аналізам гідралізата, які паказаў наяўнасць цыстынавай кіслаты. Цыкл замыкаўся шляхам утварэння дзісульфіднай сувязі паміж двума рэшткамі цыстэіна. Структура аксітацына была выяўлена па дзінітрафторбензольным метадзе Сенгера і спалучэннем метаду Эдмана з аналізам частковых кіслотных гідралізатаў. Пасля выяўлення структуры вучоны пацвердзіў яе сінтэзам. Падвергнуты аднаўленню натрый у вадкім [аміяк]е, аксытацын ператвараўся ў рэчыва з адкрытым ланцугом — аксытацэін. Падчас работ над аксытацынам таксама была вызначана структура вазапрэсіна аналагічным спосабам. Структура аргініна вазапрэсіна апынулася вельмі падобнай на аксытацын. Гэты гармон мае такую ж кальцавую структуру як аксытацын, але змяшчае дзве амінакіслотныя замены. Ізалейцын заменены фенілаланінам, і лейцын заменены аргінінам. Лізінавы вазапрэсін змяшчае лізін замест аргініна. Адкрыцці дзю Віньё, звязаныя з аксітацынам і вазапрэсінам, мелі фундаментальную значнасць. Упершыню было прадэманстравана, што замена пэўных амінакіслотных рэшткаў ў паслядоўнасці фізіялагічна актыўнага пептыда, можа выклікаць істотныя змены ў біялагічных паводзінах.

Нобелеўская прэмія
------------------

Атрыманьне Нобелеўскай прэміі па хіміі ў 1955 годзе «за працу з біялагічна актыўнымі злучэннямі, і, перш за ўсё, за ўпершыню ажыццёўлены сінтэз поліпептыднага гармону», было безумоўным трыумфам дзю Віньё. У адказ на віншавальны ліст ён адказаў, што сапраўднай радасцю ад атрымання прэміі з’яўляецца падзел шчасця з сябарамі, асабліва з тымі, з кім прайшоў даследчы шлях.

Хвароба і смерць
----------------

Навуковая кар’ера прафесара дзю Віньё раптам перапынілася, калі ён перанёс інсульт ў 1974 годзе. Ён памёр 11 снежань 1978 года. Яго жонка Зела пайшла з жыцця годам раней. Вінсент дзю Віньё пакінуў пасля сябе сына і дачку, яны сталі медыкамі.

Асаблівасці характару, цікавыя факты
------------------------------------

У дадатак да сваіх выбітных навуковых дасягненняў, Вінсент дзю Віньё быў выдатным настаўнікам і лектарам. Адзін з яго супрацоўнікаў, Клаўс Хофман, пазней успамінаў, што лекцыі дзю Віньё студэнтам былі цікавымі і добра падрыхтаванымі. Ён падкрэсліваў важнасць выкладання і казаў, што выкладанне важней даследаванняў. Было сапраўдным задавальненнем слухаць яго прэзентацыі, якія былі таксама старанна падрыхтаваны і адрэпетаваны, як яго навуковыя артыкулы. Яго лабараторыя была дзіўна добра арганізавана. Таму што ён быў вельмі занятым чалавекам, і не заўсёды даступным для кансультацыі, ён вынайшаў сістэму каляровых палосак для зносін з ім. Ружовая палоска — для прапановы новых ідэй і новых даследчых падыходаў, зялёная палоска — для таго, каб далажыць вынікі даследаванняў, і, нарэшце, белая палоска пазначала запыт на мікрааналіз. Больш за ўсё дзю Віньё любіў зялёныя палоскі. Ён хацеў, каб кожны даследчык у групе даваў іх яму кожны тыдзень. І ён чытаў іх з вялікай увагай. Дзю Віньё казаў, што калі яму прадстаўлялі набор вынікаў даследаванняў, то ён быў у курсе ўсіх эксперыментаў, бо ён сам кожны дзень прымаў удзел у гэтых даследаваннях. Шмат супрацоўнікаў дзівіліся яго памяццю на дэталі ў кожным даследчым дакладзе, нават па сканчэнні месяцаў і гадоў, ён мог успомніць падрабязнасці, якія маюць дачыненне да разгляданай праблемы. Зараз становіцца зразумелай роля зялёных палосак! У лабараторыі ніхто не сядзеў без справы, і цяжкая праца была штодзённай нормай. Студэнты-дыпломнікі павінны былі праводзіць некалькі вечароў у тыдзень у лабараторыі, таксама частку нядзелі, і пісьмовыя працы часта выконваліся да позняй ночы. Прафесар дзю Віньё жыў у прыгарадзе Нью-Ёрка, але ён здымаў выдатна мэбляваны пакой на кафедры, дзе ён праводзіў шмат начэй у тыдзень. Былі вечары, калі ён запрашаў у госці сваіх супрацоўнікаў. Раскурвая цыгару, якую ён грацыёзна трымаў паміж сваімі моцнымі пальцамі, дзю Віньё разліваў безалкагольныя напоі і абмяркоўваў апошнія вынікі даследаванняў. Для дзю Віньё быў характэрны крытычны падыход да лабараторных вынікаў. Кожны магчымы бок праекта доўга абмяркоўваўся, а новыя падыходы і ідэі, здольныя растлумачыць праблему глыбока вывучаліся. Артыкулы пісаліся разам з супрацоўнікамі. Пры абмеркаванні прысутнічала сакратарка, якая набірала падчас дыскусіі апошнюю версію. Перш чым шэф апыняўся задаволены, было запісана вельмі шмат версій. Безумоўна, дзю Віньё працаваў у камандзе і супрацоўнікі яго вельмі паважалі. Ён лёгка размаўляў з людзьмі. Кожны год Вінсент дзю Віньё запрашаў усю сваю каманду да сябе дадому ў Скарсдейл на пікнік з софтболам і іншымі мерапрыемствамі.

Узнагароды
----------

* Прэмія Хілебранда, Вашынгтонскае хімічнае таварыства, 1936
* Медаль Нікалса, Нью-Ёркская секцыя, амерыканскае хімічнае таварыства, 1945
* Прэмія Бордэна, Асацыяцыя амерыканскіх медыцынскіх каледжаў, 1947
* Прэмія Мерыта за ваенныя даследаванні, урад ЗША, 1948
* Прэмія Ласкера, Амерыканская асацыяцыя грамадскага здароўя, 1948
* Мэсэнджараўскія лекцыі, 1949
* Прэмія Осбарна і Мендэля, 1954
* Прэмія Джона Скота, Філадэльфія, 1954
* Прэмія Чэндлер, Калумбійскі універсітэт, 1955
* Нобелеўская прэмія па хіміі, 1955
* Прэмія Пасау, фонд Пасау, 1955
* Прэмія Уіларда Гібса, Чыкагская секцыя, амерыканскае хімічнае таварыства, 1956
* Прэмія амерыканскага медычнага каледжа, 1965

Навуковыя публікацыі
--------------------

* The labile sulfur of insulin. Proc. Soc. Exp. Biol. Med. 24:547-48, 1927
* Studies on crystalline insulin. III. Further observations on the crystallization of insulin and on the nature of the sulfur linkage. The isolation of cystine and tyrosine from hydrolyzed crystalline insulin. J.Pharmacol. Exp. Then, 32:367-85, 1928
* Studies on crystalline insulin. IV. The isolation of arginine, histidine and leucine. J.Pharmacol. Exp. Then, 32:387-95, 1928
* The resolution of inactive cystine and isolation of pure dextrorotatory cystine. J. Biol. Chem.94:243-52, 1931
* Isolation of methionine by enzymatic hydrolysis.J. Biol. Chem. 94:641-45, 1932
* The formation of a homologue of cystine by the decomposition of methionine with sulfuric acid. J. Biol. Chem. 99:135-42, 1932
* The growth-promoting properties of homocystine when added to a cystine-deficient diet and proof of structure of homocystine. J. Biol. Chem.101:719-26, 1933
* The synthesis of homocystine. J. Biol. Chem. 111:393-98, 1935
* The chemistry and metabolism of compounds of sulfur. Annu. Rev. Biochem. 5:159—80, 1936
* The synthesis of Di-N-methylhomocystine and N-methylmethionine and a study of their growth-promoting ability in connection with a cystinedeficient diet. J. Biol. Chem. 116:277-84, 1936
* The chemistry and metabolism of the compounds of sulfur. Annu. Rev. Biochem. 6:193-210, 1937
* The differential migration of the pressor and oxytocic hormones in electrophoretic studies of the untreated press-juice of the posterior lobe of the pituitary gland. J. Biol. Chem. 123:485-89
* The ability of homocystine plus choline to support growth of the white rat on a methionine-free diet. J. Biol. Chem. 28:cviii, 1939
* The effect of choline on the ability of homocystine to replace methionine in the diet. J. Biol. Chem. 131:57—76, 1939
* The possible identity of vitamin H with biotin and coenzyme R. Science,91:243-45, 1940
* A further note on the identity of vitamin H with biotin. Science, 92:609, 1940
* Isolation of biotin (vitamin H) from liver. J. Biol. Chem. 140:643—51, 1941
* On the structure of biotin. J. Am. Chem. Soc, 64:188-89, 1940
* The structure of biotin. Science, 96:455-61, 1943
* Synthetic penicillin. Science, 104:431-33 1946
* Degradative studies on vasopressin and performic acid-oxidized vasopressin. J. Biol. Chem. 205:133-43, 1953
* Natural and synthetic oxytocin. Obstet. Gynecol. 6:254—57, 1955
* The synthesis of lysine vasopressin. J. Am. Chem. Soc, 79:5572-75, 1957
* Experiences in the polypeptide field: Insulin to oxytocin. Ann. N.Y. Acad. Sci. 88:537-48, 1960
* The concept of transmethylation in mammalian metabolism and its establishment by isotopic labeling through in vivo experimentation. In: Transmethylation and Methwnine Biosynthesis, ed. Shapiro and Schlenk, pp. 1–20. Chicago: University of Chicago Press, 1965
* Hormones of the mammalian posterior pituitary gland and their naturally occurring analogues. Johns Hopkins Med. J. 124:53-65, 1968

Зноскі
------

1. 1 2  Vincent Vigneaud // Brockhaus Enzyklopädie / Hrsg.: Bibliographisches Institut & F. A. Brockhaus, Wissen Media Verlag Праверана 9 кастрычніка 2017.<a href='https://wikidata.org/wiki/Track:Q464633'></a><a href='https://wikidata.org/wiki/Track:Q2586178'></a><a href='https://wikidata.org/wiki/Track:Q237227'></a>
2. 1 2  Vincent Du Vigneaud // Gran Enciclopèdia Catalana — Grup Enciclopèdia, 1968.<a href='https://wikidata.org/wiki/Track:Q18696256'></a><a href='https://wikidata.org/wiki/Track:Q2664168'></a>
3. ↑  *Deutsche Nationalbibliothek* Агульны нарматыўны кантроль — 2012—2016. Праверана 30 снежня 2014.<a href='https://wikidata.org/wiki/Track:Q27302'></a><a href='https://wikidata.org/wiki/Track:Q36578'></a>
4. 1 2  NNDB — 2002.<a href='https://wikidata.org/wiki/Track:Q1373513'></a>
5. 1 2  *Klaus Hofmann* Vincent du Vigneaud // *Biographical Memoirs of the National Academy of Sciences*. — 1987.
6. ↑  *V.du Vigneaud, Lewis W. Butz* The formation of a homologue of cystine by the decomposition of methionine with sulfuric acid // *J. Biol.Chem. 99:135-42*. — 1932.
7. ↑  *V. du Vigneaud, M. Dyer, J. Harmon* The growth-promoting properties of homocystine when added to a cystine-deficient diet and proof of structure of homocystine // *J. Biol. Chem.101:719-26*. — 1933.
8. ↑  *V. du Vigneaud, Joseph P. Chandler, A. W. Moyer, Dorothy M. Keppel* The ability of homocystine plus choline to support growth of the white rat on a methionine-free diet // *J. Biol. Chem. 128:cviii*. — 1939.
9. ↑  *V.du Vigneaud, Paul Gyorgy, Donald B. Melville, Dean Burk* The possible identity of vitamin H with biotin and coenzyme R // *Science,91:243-45*. — 1940.
10. ↑  *V.du Vigneaud, Donald B. Melville, Paul Gyorgy, Catherine S. Rose* On the identity of vitamin H with biotin // *Science, 92:62—63*. — 1940.
11. ↑  *V.du Vigneaud, Klaus Hofmann, Donald B. Melville* On the structure of biotin // *J. Am. Chem. Soc, 64:188-89*. — 1942.
12. ↑  *V.du Vigneaud, Frederick H. Carpenter, Robert W. Holley, Arthur H. Livermore, Julian R. Rachele* Synthetic penicillin // *Science, 104:431-33*. — 1946.
13. ↑  *V.du Vigneaud, Frederick H. Carpenter, Robert W. Holley, Arthur H. Livermore, Julian R. Rachele* The oxidation of oxytocin with performic acid // *J. Biol. Chem. 191:309-13*. — 1951.
14. ↑  *V.du Vigneaud, Charlotte Ressler, Stuart Trippett.* The sequence of amino acids in oxytocin, with a proposal for the structure of oxytocin // *J. Biol. Chem. 205:949-57*. — 1953.
15. ↑  The synthesis of oxytocin // *J.Am.Chem. Soc, 76:3115-21*. — 1954.
16. ↑  The isolation and proof of structure of the vasopressins and the synthesis of octapeptide amides with pressor-antidiuretic activity // *Proc 3d Int. Congr. Biochem. Brussels, pp. 49-54*. — 1955.

| ⛭Лаўрэаты Нобелеўскай прэміі па хіміі ў 1951—1975 гадах |
| --- |
| 
* Эдвін Макмілан / Глен Сібарг (1951)
* Арчэр Марцін / Рычард Сінг (1952)
* Герман Штаўдынгер (1953)
* Лайнус Полінг (1954)
* Вінсент дзю Віньё (1955)
* Сірыл Хіншэлвуд / Мікалай Сямёнаў (1956)
* Александэр Тод (1957)
* Фрэдэрык Сенгер (1958)
* Яраслаў Гейраўскі (1959)
* Уілард Лібі (1960)
* Мелвін Калвін (1961)
* Макс Перуц / Джон Кендру (1962)
* Карл Цыглер / Джуліа Ната (1963)
* Дораці Ходжкін (1964)
* Роберт Вудварт (1965)
* Роберт Малікен (1966)
* Манфрэд Эйген / Рональд Норыш / Джордж Портэр (1967)
* Ларс Онсагер (1968)
* Дэрэк Бартан / Од Хасель (1969)
* Луіс Лелуар (1970)
* Герхард Герцберг (1971)
* Крысціян Анфінсен / Станфард Мур / Уільям Стайн (1972)
* Эрнст Фішэр / Джэфры Уілкінсан (1973)
* Пол Флоры (1974)
* Джон Корнфарт / Уладзімір Прэлаг (1975)

 |
| 
* Поўны пералік
* (1901—1925)
* (1926—1950)
* **(1951—1975)**
* (1976—2000)
* (2001—2025)

 |

|  |  |
| --- | --- |
| ⚙️   Слоўнікі і энцыклапедыі | Вялікая каталанская · Вялікая расійская (старая версія) · Вялікая расійская (навукова-адукацыйны партал) · Кругасвет · American National Biography · Britannica (онлайн) · Brockhaus · Notable Names Database · Universalis |
| Генеалогія і некрапалістыка | Geni.com |
| Нарматыўны кантроль | GND: 126064768 · ISNI: 0000 0000 6684 5234 · LCCN: no2009122370 · VIAF: 77296155 |